‘กิมเอ็ง’ปล่อยมาร์จินหมื่นล้าน
&#8220;กิมเอ็ง&#8221; โหมปล่อยมาร์จิน ยอดปูด 1 หมื่นล้านบาท ทุบสถิติสูงสุดในรอบกว่า 10 ปี ชี้โตตามวอลุมตลาด โบรกเกอร์แลกเปลี่ยนข้อมูลสินเชื่อสกัดกระจุกตัว
4 ก.พ. 2556

“กิมเอ็ง” โหมปล่อยมาร์จิน ยอดปูด 1 หมื่นล้านบาท ทุบสถิติสูงสุดในรอบกว่า 10 ปี ชี้โตตามวอลุมตลาด โบรกเกอร์แลกเปลี่ยนข้อมูลสินเชื่อสกัดกระจุกตัว 
นายมนตรี ศรไพศาล ประธานเจ้าหน้าที่บริหาร บริษัทหลักทรัพย์ เมย์แบงก์ กิมเอ็ง (ประเทศไทย) หรือ MBKET เปิดเผยว่า ยอดการปล่อยสินเชื่อเพื่อซื้อหลักทรัพย์ (มาร์จินโลน) ของบริษัทในช่วง 1 เดือนแรกของปีนี้ แตะระดับ 1 หมื่นล้านบาท ทำสถิติสูงสุดในรอบกว่า 10 ปี หรือนับตั้งแต่ปี 2543 เนื่องจากโตตามปริมาณการซื้อขายของตลาดโดยรวมเฉลี่ยต่อวันสูงถึง 5 หมื่นล้านบาท 
ทั้งนี้ ยอดปล่อยมาร์จินถือว่าไม่สูงและไม่ได้อยู่ในระดับที่ต้องกังวล เพราะทั้งอุตสาหกรรมมีการปล่อยมาร์จินรวมประมาณ 4.5 หมื่นล้านบาท เทียบกับขนาดของมูลค่าหลักทรัพย์ตามตลาดรวม (มาร์เก็ตแคป) 12.54 ล้านล้านบาท คิดเป็นสัดส่วนไม่มาก ไม่เหมือนในอดีตเมื่อมาร์จินในระดับ 1.2 แสนล้านบาท ค่อนข้างสูงเมื่อเทียบกับมาร์เก็ตแคปในขณะนั้นอยู่ในระดับเพียง 3.5 ล้านล้านบาทเท่านั้น
นอกจากนี้ การบริหารจัดการความเสี่ยงของโบรกเกอร์ทำได้ดีกว่าในอดีต โดยจะมีการเปิดเผยข้อมูลร่วมกันถึงจำนวนหุ้นที่ได้ปล่อยมาร์จิน หากมีการปล่อยสินเชื่อเกิน 20% ของหุ้นนั้นจะมีการหยุดให้ในหุ้นตัวนั้น “บริษัทจะปล่อยมาร์จินในหุ้น SET100 แต่หากนอก SET100 จะพิจารณาปัจจัยพื้นฐาน และหากติดเทิร์นโอเวอร์ลิสต์ก็จะไม่ปล่อย” นายมนตรี กล่าว 
ด้านนางภัทธีรา ดิลกรุ่งธีระภพ นายกสมาคมบริษัทหลักทรัพย์ไทย กล่าวเสริมว่า ยอดมาร์จินของทั้งอุตสาหกรรมขณะนี้ในระดับ 4 หมื่นล้านบาท ไม่อยู่ในระดับที่น่ากังวล เพราะในอดีตเคยขึ้นไปสูงถึงระดับแสนล้านบาท และขณะนี้ผู้ให้สินเชื่อหลักมาจากฝั่งของโบรกเกอร์ และอีกส่วนจะมาจากการให้วงเงินของธนาคารพาณิชย์ ซึ่งมีให้อย่างจำกัด 
“บริษัทสมาชิกมีการแชร์ข้อมูลร่วมกัน เพื่อจะได้รู้ว่าหุ้นตัวไหนถูกปล่อยไปมากแล้ว ตัวไหนเพิ่งเริ่มปล่อยเพื่อจะได้มีการระวัง” นางภัทธีรา กล่าว
ม.ล.ทองมกุฎ ทองใหญ่ กรรมการผู้จัดการใหญ่ บริษัทหลักทรัพย์ ไทยพาณิชย์ กล่าวว่า มาร์จินของบริษัทในระยะ 1 เดือน แม้ว่าจะเติบโตประมาณ 10% หรือขึ้นมาใกล้ระดับ 1,000 ล้านบาท แต่ถือว่าไม่ได้สูงมากนัก โดยกำหนดเพดานการปล่อยไว้ไม่ให้เกิน 1,200 ล้านบาท และสามารถขยายวงเงินเพิ่มเป็น 1,800 ล้านบาท 
นายพิเชษฐ์ สิทธิอำนวย กรรมการผู้อำนวยการ บริษัทหลักทรัพย์ บัวหลวง กล่าวว่า ยอดการปล่อยมาร์จินของบริษัทขณะนี้อยู่ในระดับใกล้ 1,000 ล้านบาท เพิ่มขึ้นเล็กน้อยจากก่อนหน้านี้อยู่ที่ระดับ 700 ล้านบาท อาจไม่ได้สูงเมื่อเทียบกับโบรกเกอร์อื่น เนื่องจากฐานลูกค้าของบริษัทคนละกลุ่ม และเป็นกลุ่มที่ไม่ใช่มาร์จินในการลงทุน